Furiosa: A Mad Max Saga

**Furiosa: A Mad Max Saga** on vuonna 2024 ensi-iltansa saanut australialais-yhdysvaltalainen post-apokalyptinen toimintaelokuva. Se on viides osa  George Millerin ohjaamassa *[[Mad Max]]* -elokuvasarjassa ja esiosa vuoden 2015 elokuvalle *[[Mad Max: Fury Road]]*. Se on samalla elokuvasarjan ensimmäinen elokuva, jossa nimikkohahmo Max Rockatansky ei esiinny. Pääosia esittävät Anya Taylor-Joy, Chris Hemsworth, Tom Burke sekä lapsinäyttelijä Alyla Browne. Taylor-Joy esittää nimiroolia Furiosaa, jonka vanhempaa versiota *Fury Roadissa* esittää Charlize Theron. Taylor-Joy on kuvaillut elokuvaa ”eepokseksi”, joka kattaa juonellisesti paljon pidemmän ajanjakson kuin *Fury Road*. Tapahtumat alkavat Furiosan lapsuudesta ja päättyvät *Fury Roadin* alkuasetelmaan. Elokuvat poikkeavat toisistaan kerronnaltaan ja rytmitykseltään, ja *Furiosa: A Mad Max Sagaa* on kutsuttu *Fury Roadia* tarinavetoisemmaksi.

Tuttuja hahmoja, kuten *Fury Road* -elokuvan antagonisti Immortan Joe esiintyy esiosassa. George Miller suunnittelee *Fury Road* -jatko-osia, jotka keskittyisivät jälleen Mad Max -hahmoon. *Furiosan* heikkoa taloudellista menestystä pidetään kuitenkin uhkana elokuvasarjan jatkumiselle.

## Juoni
Vuosia maailmanlaajuisen katastrofin jälkeen suuri osa Australiasta on aavikoitunut radioaktiiviseksi joutomaaksi. Viherpaikka () on yksi harvoista vehreistä alueista. Pieni joukko moottoripyöräjengiläisiä löytää tiensä Viherpaikkaan ja sieppaa pienen tytön, Furiosan, jonka he vievät johtajansa sotaherra Dementuksen luokse. Furiosan äiti lähtee takaa-ajoon ja tappaa kaikki Viherpaikassa käyneet jengiläiset, jotta sen sijainti pysyisi salaisuutena. Furiosan äiti jää kuitenkin vangiksi ja joutuu ristiinnaulittavaksi varjellessaan Viherpaikan sijaintia. Furiosa joutuu katsomaan äitinsä murhaa. Dementus päättää adoptoida Furiosan omakseen siinä toivossa, että tämä myöhemmin johtaisi Dementuksen joukkioineen Viherpaikkaan.

Furiosa joutuu tahtomattaan osaksi kahden eri ryhmittymän välistä valtakamppailua, kun Dementus saa tietää Linnakkeesta ja sen johtajasta Immortan Joesta. Linnakkeen valtavat resurssit houkuttelevat Dementusta, joka yrittää kannustaa Immortan Joen joukkoja ryhtymään kapinaan, mutta tämän ”Sotapojat” pysyvät uskollisina johtajalleen. Dementus muuttaa suunnitelmaansa ja valtaa Bensakaupungin, Linnakkeelle bensiiniä tuottavan öljyjalostamon. Dementus uhkaa räjäyttää Bensakaupungin, mikäli Immortan Joe ei ryhdy kaupankäyntiin hänen kanssaan. Immortan Joe hyväksyy Dementuksen ehdot mutta vaatii tätä jättämään Furiosan itselleen. Immortan Joe aikoo tehdä Furiosasta lopulta siittäjävaimon, mutta tämä onnistuu pakenemaan ja naamioitumaan pojaksi Sotapoikien alempiin riveihin. Furiosa auttaa Sotapoikia rakentamaan uuden, kestävämmän superaseen Sotarekan, jolla kuljetetaan tarvikkeita Linnakkeen, Bensakaupungin sekä Linnakkeelle aseita ja ammuksia tuottavan Luotifarmin välillä. Varttunut Furiosa pääsee Sotarekan kyytiin osana sen huoltojoukkoja. Dementuksen joukosta karanneet jengiläiset hyökkäävät rekan kimppuun jättäen Furiosan ja rekkaa ajavan Pretoriaani-Jackin ainoiksi selviytyjiksi. Hyökkäyksen yhteydessä Jack saa tietää Furiosan olevan tyttö ja päättää ottaa tämän suojelukseensa Sotarekan kuljettajana. Furiosan ja Jackin välille kehittyy romanttinen suhde, ja Furiosa kertoo hänelle Viherpaikasta.

Kun Dementusin kyvyttömyys hallita Bensakaupunkia johtaa kapinaan häntä vastaan, Immortan Joe päättää hyökätä Dementusta vastaan, mutta Dementus ennakoi Immortan Joen aikeet ja valtaa vaivihkaa Luotifarmin. Jack ja Furiosa joutuvat Luotifarmilla yllätyshyökkäyksen kohteeksi, ja yhteenotossa koko tehdas tuhoutuu. Dementus kiduttaa Jackin elävältä ja pakottaa kädestään kahlitun Furiosan katsomaan, mutta Furiosa katkaisee kätensä ja pakenee Linnakkeeseen. Furiosa paljastaa Immortan Joelle, että Dementus yrittää huijata Sotapojat Bensakaupunkiin jättääkseen Linnakkeen puolustuskyvyttömäksi. Immortan Joe päättää lavastaa joukkionsa hyökkäyksen kohti Bensakaupunkia ja yllättää Dementuksen joukot. Seuranneessa 40 päivän aavikkosodassa Sotapojat kukistavat Dementuksen sotajoukon täysin. Dementus itse pakenee taistelukentältä, mutta Furiosa saa tämän takaa-ajon päätteeksi kiinni kaukana autiomaassa. Dementus pilkkaa Furiosaa ja kertoo, ettei kosto tuota tälle tyydytystä. Epäselväksi jää, tappaako Furiosa Dementuksen vai jättääkö tämän kitumaan. Furiosa saa ylennyksen Joen lähipiiriin. Elokuvan lopussa uuden Sotarekan kuljettajaksi ylennetty Furiosa lähtee salakuljettamaan Immortan Joen viittä vaimoa pois Linnakkeesta, käynnistäen *[[Mad Max: Fury Road]]* -elokuvan tapahtumat.

## Rooleissa

## Tuotanto
Elokuvaa kuvattiin kolmessa eri kuvausjaksossa yhtensä 240 päivää. Niistä 84 sijoittui studioon ja 156 kuvauspaikoille. Kuvauksissa käytettiin 145 eri ajoneuvoa, ja stunt-näyttelijöitä työskenteli 200. Elokuvan pisintä toimintakohtausta kuvattiin 78 päivää.

Kuvaukset päättyivät lokakuussa 2022, ja ensi-iltansa elokuva sai Cannesin elokuvajuhlilla 15. toukokuuta 2024. Elokuva ei kuitenkaan ollut mukana Cannesin kilpasarjoissa. Suomessa ensi-ilta oli 24. toukokuuta 2024. Alkuperäinen suunniteltu ensi-ilta oli kesäkuussa 2023, mutta syksyllä 2021 elokuvan tiedotettiin lykkääntyvän miltei vuodella. Elokuvasta julkaistiin trailerit joulukuussa 2023 ja maaliskuussa 2024.

### Roolitus
George Miller harkitsi alun perin Charlize Theronin paluuta Furiosan rooliin hyödyntämällä digitaalista nuorennustekniikkaa, kuten esimerkiksi vuoden 2019 elokuvissa *[[Gemini Man]]* ja *[[The Irishman]]*. Hän kertoi kuitenkin huomanneensa, ettei tekniikka ollut vielä tarpeeksi kehittynyttä. Millerin mukaan yleisö olisi saattanut keskittyä enemmän nuorennustekniikkaan kuin itse elokuvaan.

Nimikkorooliin valittiin Theronia 21 vuotta nuorempi Anya Taylor-Joy, joka kuitenkin näyttelee Furiosaa elokuvassa vain osittain: elokuvan ensimmäisellä puoliskolla roolissa nähdään 14-vuotias Alyla Browne, joka esittää Furiosaa lapsena ja teininä. Brownen ja Taylor-Joyn piirteitä yhdisteltiin tekoälyllä, jotta hahmon vanheneminen olisi uskottavaa. Elokuvan alussa Alyla Browne on noin 35-prosenttisesti Taylor-Joy, ja kun Taylor-Joyn osuus on alkamassa, Browne on noin 80-prosenttisesti Taylor-Joy.

## Arvosteluja
 Kalle Kinnunen, Suomen Kuvalehti 

 Jari Tapani Peltonen, V2.fi

 Jouni Vikman, Episodi

 Veli-Pekka Lehtonen, Helsingin Sanomat 

 Juha Rosenqvist, Film-o-Holic

 Juho Rissanen, Iltalehti

 Kaarina Lehtisalo, Kulttuuritoimitus 

## Lähteet

## Aiheesta muualla
*